Eyvind Vesselbo (V), 2010-12-16:
Ministeren har jo gjort klart rede for, hvad det her beslutningsforslag indeholder af forslag fra SF, men også givet en gennemgang af, hvad der er af initiativer på dette område.
Det viser jo, at en lang række af de ting, som ligger i det her forslag, allerede er i gang.
Det, der er interessant ved det her forslag, er, at det jo er det samme forslag, som SF kommer med gang på gang.
Det handler om at lave en national strategi, centralisere tingene ud fra en tanke om, at det, der er kommunernes opgave, kan kommunerne ikke selv finde ud af, så derfor er vi kloge mennesker herinde i Folketinget nødt til at hjælpe dem.
Jeg har en helt anden opfattelse af, hvordan det er at være i en kommunalbestyrelse.
Der kan man sagtens finde ud af at lave sådan nogle ting, man behøver ikke nogen national strategi.
Sagen er, at de mennesker, der sidder i kommunalbestyrelserne, jo godt ved, hvad bæredygtighed er, de ved det lige så godt som fru Ida Auken.
Hvem er ikke interesseret i at få en bæredygtig byudvikling?
Det er vi jo alle sammen.
Så der er ikke nogen grund til, at man her laver en national politik, en national strategi.
Den enkelte kommune skal selv have den mulighed og den rådighed, som gør, at de kan lave deres strategi, som det nu passer bedst til den kommune og den by, som det omhandler.
Når det så er sagt, er det jo er fint nok, at vi drøfter de her ting her i Folketingssalen.
Det, som allerede er gjort på det her område, som ministeren sagde, er, at der jo er taget fat om klimaændringerne; vi skal nedbringe ressourceforbruget, vi skal gøre noget ved levevilkår og sundhed.
Og så var det, ministeren sagde, at der også var spørgsmålet om breddeidrætskommuner.
Min egen kommune, Gentofte, hvor jeg sidder i kommunalbestyrelsen, er breddeidrætskommune og har gjort en lang række ting netop vedrørende bæredygtighed på det her område.
Så vi kan sagtens finde ud af det selv ude i kommunerne.
De syv initiativer, som ministeren nævnte, er jo nogle glimrende eksempler på, at regeringen allerede har taget fat på det her.
Man kan jo argumentere med, at alle de ting med bedre grønne oplevelser i byen, bevægelse i alle planer, byliv, der betaler sig, bæredygtige bebyggelser, standard for bæredygtige lokalplaner jo er noget af det, fru Ida Auken gerne vil have lavet.
Og det er i gang.
Ja, vi fik at vide, at det måske var en god idé at lave et rejsehold.
Nu har jeg sådan set hørt mange gange, når jeg har hørt på politiske debatter her,
Altså, vi får jo et væld af rejsehold, der render rundt og belærer kommunalbestyrelsesmedlemmerne og kommunerne om, hvad de skal gøre.
Og hvis kommunerne gerne vil have hjælp, hvis de ikke selv kan finde ud af det, så findes der jo private konsulentfirmaer, der kan hjælpe dem.
Det behøver de ikke at have et rejsehold til betalt af det offentlige.
Det kan man klare, ved at kommunen for de kommunale penge – altså statspenge – hyrer et privat firma til at hjælpe.
Jeg vil sige, at der faktisk er en række centre, der klarer det her i forvejen, Dansk Byplanlaboratorium og Dansk Arkitekturcenter.
Med alle de ord vil jeg bare sige, at vi ikke kan støtte forslaget, selv om vi går ind for, at der skal ske noget for at fremme bæredygtig byudvikling.